طالبانو په کراچۍ کې د قوال امجدصابري د قتل ذمه واري ومنله 
د پاکستان تر ټولو غټ ښار کراچۍ کې د اردو ژبې ياد قوالي ويونکی امجدصابري د نامعلومو وسله والو په ډزو کې ووژل شو .
کراچۍ — د تحریک طالبان پاکستان حکیم الله محسود ډلې په کراچۍ کې د قوال امجدصابري د قتل ذمه واري په غاړه اخیستې ده. قاري سیف الله چې ځان د ډلې د ترجمان په حيث معرفي کوي، مطبوعاتو ته خپله دعوه کې په قوال د پیغمبر اسلام د توهین الزام ولگولو. هغه وویل وسله وال د ډیرې مودې راهسې د هغه په تعقصب کې وو. د گراچۍ د پوليسو په وينا په قوال امجد صابري حمله د لياقت اباد په سيمه کې په داسې حال کې وشوه چې هغه په خپل موټر کې روان و. د ښار د غربي سيمې د پوليس مشر (ډي اي جي) زوالفقار لړک د پېښې په ځاې مطبوعاتو سره خبرو کې وويل ، امجد صابري د خپل ملګري سره په ګاډي کې روان ؤ او د لياقت اباد په سيمه کې پرې نامعلومو موټرسائيکل سورو وسله والو ډزې وکړې . پوليس افسر وويل د امجد صابري په سر ګولۍ لګېدلې د هغې نه يې ژوند د لاسه ورکړی دی . نوموړي وويل هغه سره بل ژوبل ملګر ی يې روغتون ته وړل شوی او د روغتون د چارواکو په وينا د هغه روغتيايي حالت ډېر ښه نه دی . د ډي ائي جي په وينا د صابري په ګاډي باندې په ۳۰بور تماچه ډزې شوي او صابري پينځه ډزه لګېدلی دی . پوليس افسر وويل د پېښې علت لا نه دی معلوم او په اړه يې پلټنې پېل کړی شوي دي . په کراچۍ کې له دې وړاندې په زياتره هدفي وژنو کې نائن اېم اېم تماچې کارول شوي دي . امجد صابري ته په کال ۲۰۱۴م کې د دوه ځايي شخصي ټي وي چېنلو ترڅنګ د يوې قوالۍ ويلو په سر د اسلام اباد هائيکورټ لخوا د توهين رسالت نوټس ورکړی شوی ؤ . صابري د دوه ټي چينلو په سهارنۍ خپرونو کې د ودونو په پروګرامونو کې يوه قوالي ويلې وه چې پکې د پېغمبر اسلام د کورنۍ د غړو نومونه اخستل شوي وو ، وروستو د دغو چېنلو لخوا د هغو خپرونو په کوربانو باندې بندېز لګول شوی ؤ . د ۴۰ کلن امجد صابري تعلق د قوالۍ ويونکې کورنۍ سره وو او د هغه پلار غلام فريد صابري هم د خپل وخت مشهور قوالي ويونکی ؤ . د ياد قوالي ويونکي امجدصابري په وژنه ګڼ شمېر هنرمندانو د سخت خفګان څرګندونه کړې ده ، او د هغه مرګ يې د قوالۍ دپاره لويې زيان ګرځولی دی . د صوبې چارواکو د پېښې نوټس اخستی او پېښه کې د ککړو عناصرو د نيولو امر يې کړی دی . په کراچۍ ښار کې د کال ۲۰۱۳م د ستمبر د مياشتې راهسې د وران کارو، هدفي وژونکو او نورو شرخوښو په ضد د رېنجرو په مشرۍ هدفي عمليات دوام لري ، چارواکي ادعا کوي چې په ښار کې د امنيت وضع ډېره ښه شوې ده ولې بيا هم وخت په وخت ښار کې د بدامنۍ پېښې رامنځته کيږي . فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.